Ukrainske ledere splittet: – Ærlige generaler
Uenighet mellom politiske og militære topper i Ukraina har kommet til overflaten de siste ukene. Eksperter VG har snakket med, mener at generalene bare har vært ærlige om hvordan det står til på bakken i krigen. Karen-Anna Eggen ved Institutt for forsvarsstudier svarer slik da VG spør om uenighetene mellom politikere og militære ledere i Ukraina: – Diskusjoner som dette vil dukke opp i demokratier – og særlig i en så krevende situasjon som den Ukraina står i, svarer hun. – General Zaluzjnyj ga et oppriktig bilde av situasjonen på bakken, og det er en erkjennelse blant flere at han leder et militære som dels kjemper med hendene fastbundet som følge av manglende ammunisjon og utstyr. Dette er Zelenskyj også klar over, sier Karen-Anna Eggen til VG. Hun sier at Vesten lenge har diskutert hvorvidt Ukraina får for lite, for sent, fra vestlig side. – Nå ser vi konsekvensene i det Ukraina går inn i en vinter hvor Russland virker å ha initiativet når det kommer til soldater, utstyr og ammunisjon. Eggen legger til: – Det er også muligens enklere for noen ukrainske politikere å kritisere militæret for dårlig styring, heller enn å ta diskusjonen om full mobilisering av egen befolkning. Arne Bård Dalhaug, pensjonert general og tidligere sjef for OSSE-observatørene i Donbas-regionen, ser det omtrent på samme måte: – Når det gjelder en mulig splittelse mellom den politiske ledelsen og forsvarssjefen ser jeg foreløpig ikke på dette som noen alvorlig sak. Det er bare Zelenskyj som betyr noe blant de politiske stemmene, og ja, han var ikke helt fornøyd med noen formuleringer fra forsvarssjefen i Economist. General Dalhaug legger til: – Likevel – totalt sett tror jeg at Kyiv har tjent på det ærlige intervjuet med general Zaluzjnyj. Vesten/USA erkjenner at krigen omtrent er der som Zaluzjnyj sier at den er. Også utenriksministermøtet i NATO og generalsekretæren sine uttalelser faller godt på plass langs disse linjene, sier Dalhaug til VG. Peter Viggo Jakobsen ved det danske Forsvarsakademiet mener også at generalene bare snakker oppriktig: – Ukraina er i en vanskelig situasjon. Bekymringen ligger i om at støtten fra USA og Vesten blir borte. De må finne balansen mellom å være ærlige og heller ikke være for ærlige om det ser dårlig ut – både overfor sitt eget folk og med tanke på vestlig støtte. – Noen generaler har vært relativt ærlige om at det ser vanskelig ut, mens president Zelenskyj mener at de overdriver – og står på at Ukraina vinner. Men den slags diskusjoner vil være ganske vanlig i en krig, sier Peter Viggo Jakobsen til VG.
Uenighet mellom politiske og militære ledere i Ukraina har blitt synlig de siste ukene. Forsvarssjef Valerij Zaluzjnyj sier krigen er inne i en utmattelsesfase, noe president Zelenskyj avviser. Kyivs borgermester Vitalij Klitsjko kritiserer Zelenskyj i et intervju med tyske Spiegel. Eksperter mener generalene gir et ærlig bilde av situasjonen, og at slike diskusjoner er vanlig i krig. Ukraina frykter at støtten fra Vesten kan bli avta. Foreløpig er det ingenting som tyder på det.